I den siste tida har det dumpet ned brev om fornyelse av medlemskontingenten og om årsmøte i AUF til mange elever ved Marikollen ungdomsskole.

– Men vi har aldri meldt oss inn der, sier Helene Bakke og Emma Chapman Øien, som begge går i 9. klasse.

Begge husker imidlertid en elev ved skolen som forrige skoleår gikk rundt og samlet inn underskrifter.

– Han kom med en lapp og ba oss skrive under hvis vi ville ha billigere busskort for ungdom. Jeg tror også vi betalte 10 kroner, forteller Helene.

– De sa ingen ting. Jeg ante ikke at det var AUF, svarer Emma.

Kastet brevet

Helene visste ikke helt hva hun skulle gjøre med velkomstbrevet og kravet om kontingenten på 50 kroner for neste år, så hun bare kastet det. Det gjorde ikke Emma.

«Du mottar dette fordi du har blitt medlem av AUF», står det i velkomstbrevet.

Det er en organisasjon hun overhodet ikke har vært interessert i å melde seg inn i.

Venninna Helene forteller at hun aldri har vært interessert i politikk og at hun aldri har hatt noe ønske om å bli medlem av AUF.

Politisk familie

Hjemme hos Helene har man gått noen runder med dette medlemskapet.

– Jeg trodde kanskje hun var litt flau over å fortelle meg at hun hadde meldt seg inn i AUF siden jeg sitter i kommunestyret for Fremskrittspartiet, forteller Jørn Hejtmanek. Han er Helenes stefar og reagerer på framgangsmåten til AUF.

– Hun må for min del være medlem av AUF. Det bestemmer hun selvsagt selv, men da må hun jo ville det selv også, sier han.

Jørn Hejtmanek understreker at han ikke har noe imot at AUF rekrutterer medlemmer, bare det skjer på en ordentlig måte.

– Dårlig gjort av AUF, er jentenes egen dom.

Flere med tilknytning til Marikollen ungdomsskole har reagert på AUFs framgangsmåte i Rælingen, der mange er blitt medlemmer av noe man ikke skjønner hva er for noe, og hvor lokkemidlene har vært kampen for billigere buss og leksefri.

– En tvilsom metode

En annen som kjenner til rekrutteringen gjennom egen familie er Chriss Madsen. Han sitter i Rælingen kommunestyre for Venstre.

– Dette er i beste fall en tvilsom måte å rekruttere folk til ungdomsorganisasjonene på, sier han.

– De skjønner ikke hva det er de melder seg inn i, forteller Madsen.

Helt nytt ungdomslag

AUF-laget i Rælingen var svært aktivt på 1970-tallet, men lå i svært mange år helt nede.

I januar i år ble et nytt AUF-lag opprettet og i september hadde man kommet opp i 109 medlemmer.

Det var så bra at dette ble kommentert da Rælingen Arbeiderparti rundet 100 år nylig.

Ifølge partiets jubileumshefte er hovedtyngden av medlemmene rekruttert i Fjerdingby-området, nettopp fra Marikollen ungdomsskole.

I velkomstbrevet som jentene nettopp har mottatt står det klart og tydelig hva AUF er for noe og hva man skal gjøre hvis man ikke ønsker å fortsette sitt medlemskap i organisasjonen.

– Men dette er altfor seint. Jentene burde fått dette brevet like etter den angivelige innmeldelsen, svarer Jørn Hejtmanek.